# Die Schedelsche Weltchronik (deutsch):096

| 095 <<<Vorheriges Blatt | Die Schedelsche Weltchronik Blatt XCVI | Nächstes Blatt>>> 097 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## XCV verso:

Archelaus der großen herodis sun hat nach seim vater. ix. iar geregirt. Disen hat Augustus vom lieb wegen seins vaters mit andern bru$^e$dern in grossere ere gehalten. darnach wardt er auff verclagung augusti gein Vienna in die stat der allobrogier verschikt
Christus ihesus in dem. xij. iar wesende gieng mit seinen eltern zu dem hochzeitlichen tag gein iherusalez vnd als er daselbst in dem tempel vnder den lerern der heiligen schrifft zweiffelich frag auflo$^e$set. wardt er nit ein got sunder ein kind wunderwirdiger sinnreichigkeit von ine geglawbt. als aber sein eltern wider von dannen anhayms kereten vnd dz kind nit nachfolgen sahen do giengen sie vol sorgfeltigkeit wider zu dem tempel vnnd funden das kind fragende vnder den gelerten. vnd er zohe mit seinen eltern auß irer vermanung anhayms vnd wz ine vndertanig.
Componius wardt von Augusto nach Archelaum zu eim anwalt vber iudeam geschickt. vnder siner verwesung komen die Samritem amm tag der vngefeu$^e$rten prot heymlich gein Iherusaletz vnd warffen die gepayne der todten auß. vnd von dannen fieng man an des tempels gro$^e$ßere hu$^o$t zehaben.
Marcus was ein nachkomen Conponij. vnder dem starb Salome die schwester Herodis.
Annius ruffus volget Marco nach. vnder dem starb Augustus imm. xv. iar des herrnn.
Ihesus der herr. xxx. iar alt wesende. wolt zuo$^e$fnen die thu$^e$r des ewigen lebens imm Jordan von Johanne getauft werden. da wardt ein stymm vom himel erho$^e$rt. Diss ist mein lieber sun etc. den solt ir ho$^e$rn etc. vnd der heilig gaist in gestalt einer tawben blibe auff ime. vnd ine hungret. vnnd nach vberwindung des teu$^e$fels versuchung kom er darnach in den tempel darauß warff er die verkauffer vnd kauffer.
Valerius wardt im ersten iar des keyserthumbs Tiberij von im zu eim verweser iudee nach annium gesand. vnd regiret. ix. iar. vnd wz 8. der sich zu erst vnderstund die bischoflichen wirdigkeit zeuerkaufen
Pilatus von gepurt ein gallier auß der statt Lyon pirtig ein listiger vnd schadper man ist imm xiij. iar Tiberij des keysers von ime nach absatzung Valerij zu eim anwalt vber iudeam geordnet. vnd. x. iar derselben pfleg vorgewesen. Diser Pilatus hat mit seiner listigkeit die tobheit der iuden vnderdruckt vnd darnach auß iren einplasen Jhesum an dz creu$^e$tz heheft. Nachfolgend gedacht Pilatus sich fo$^e$rchtende den kayser Tiberium. der lere vnd des tods Jhesu zeunderrichten. als nw Tiberius des berichtet wardt do vermaynet er Jhesum in die zal der go$^e$tter zesetzen. aber nach dem Pilatus dise ding von Jhesu vor vnd ee an Tiberium dann an den ro$^e$mischen rat het lassen langen do wolt ein ratt des nit gestanden. Zu lest wardt Pilatus auß verclagung der iuden vomm ambt entsetzt. vnd bey Lyon der statt seiner gepurt zu verspotung seines volcks in ewigs ellend verschickt. vnnd starb eins bo$^e$sen ends.

## XCVI recto:

Dieweil Valerius der ro$^e$mer von Tiberio dem keiser zu eim anwalt oder verweser in Judeam gesand wardt ist er der erst gewest der die bischoflichen wirdigkeit zeuerkauffen angefangen vnd in zeit seiner verwesung vil bischoff nacheinander gesetzt vnd entsetzt hat vnd erstlich setzet er Amanum dauon ab. vnd ysmahel Jabi sun an die stat. vnd vnlang darnach denselben auch widerab vnnd Eleazarum den sun Anne des bischoffs in das bisthumb. Nach verscheynung eines iars entsetzet er ine vomm ambt vnd setzet Symonem den sun Cemithi in die pfleg des bisthumbs. derselb blib auch nit lenger dann ein iar bischoff. Nach entsetzung desselben ordnet er zu letst zu eim bischoff Caypham einen hohmu$^e$tigen stoltzen vnnd frembder glu$^e$ckseligkeit neydigen man. Diser zweyer bischoff gedenckt der ewangelist. so er spricht. Jhesus ist in dem garten gefanngen. vnnd alßpald durch die diener erstlich fu$^e$r Annam gefu$^e$rt. der was ein schweher Cayphe. Vnd Annas sendet Jhesum zu Caypham. vnnd als Cristus beschworn geantwurtet het das er got gleich wer sprach cayphas. Er hat got gelastert. vnd auff das die bekantnus Cristi destfrauellicher gesehen wu$^e$rde so zerriß cayphas seine klaider. vnd damit er auch das volk zu verdampnus Cristi anraytzen mo$^e$cht so schrye er sprechend. Er ist schuldig des tods. Auß desselben rat vnd zuthu$^o$n ist Cristus vnßer herr (als die geschiht des heiligen ewangelij inhelt) in den tod geantwurt.
Cristus Jhesus hat gelidden im iar der werlt. v$^m$. ij$^c$. xxx. vnnd in dem. xviij. iar des keiserthumbs Tiberij. dieweil zwen zwillig als ro$^e$misch ratherrnn regirten. im ersten monadt den die hebreischen Nisan vnd wir Aprill nennen. dann er wardt auß neyd der briester von Juda seinemiunger verkaufft. darnach gefangen vnnd angeclagt. auß gehaiß des richters geho$^e$net. mit gerten geslagen vnd gegaysselt. vnd sie haben spu$^e$rtzende in sein angsicht ine mit halslegen geslagen. mit einer do$^e$rnin kron gekro$^e$net. mit speicheln bespu$^e$rtzet. vnd zu letst an ein creu$^e$tz gehefft. vnd die fu$^e$rgeenden ine mit pittern wortten zu geredt. vnd als er nach seinem willen mit großer stymm schreyende seinen gaist auffgesendet het do erbidembte alles ertreich. die sun ertunckelet. vnd der vmbhanck des tempels zerriße sich. vnd do Longinus ein ritter der wenig gesahe die prust des gestorben mit einem sper durchstochen het do gieng plu$^o$t mit wasser gemischt herauß. von dannen die sacrament des heils der gemainen kircheniren anfang vnd vrsprung empfahen haben. darnach wardt er vomm creu$^e$tz genomen vnd begraben. vnd wie Jonas auß dem pauch des walfischs. also ist diser Cristus vomm pauch der erden amm dritten tag nach vberwundmem tod erstanden. seinen iungern offt erschinnen vnd enmitten auß ine. in irem anschawen in den himel gestigen. Vnd nit on vrsach ist Cristus gestorben zu Jherusalem als an einer stat zu den opferungen geordnet. vnd enmitten in der bewo$^e$nlichen erden gelegen. Auch außerhalb der pforten der statt vnnd nit vnder einichen obdach zeuersteen. das nit allain demselben volck sunder auch den haiden diss opffer seins leichnams gemain sein solt.